de Mariana Bechir 4.3.2016

Casa Națională de Asigurări de Sănătate este obligată să reia concursul pentru toate cele 42 de posturi de președinte – director general al caselor de sănătate județene, după ce toți candidații au picat cu punctaje rușinoase examenul organizat miercuri.

Cele 42 de funcții erau ocupate interimar de anul trecut, deoarece contractele de management au încetat pe 30 octombrie, când au fost actualizați indicatorii de performanță din contracte.

La Timiș, Sîrbu Nicolița Flavia a fost eliminată din concurs fiindcă a fost prinsă cu un telefon mobil asupra ei, deși acest lucru era interzis.

Statistica neagră a examenului pentru cei care gestionează miliardele Sănătății:

Dintre cei 47 de participanți, niciunul nu a trecut de proba scrisă, care i-ar fi dus în etapa finală, interviul.

Un singur concurent s-a apropiat de 50 de puncte, în condițiile în care minimul necesar pentru promovarea concursului a fost de 70 de puncte din 100.

De asemenea, doar 6 dintre concurenți au reușit să obțină peste jumătate din punctajul câștigător.

27 dintre candidați conduc în momentul de față casele de asigurări județene

Situația este bizară, în condițiile în care candidații au vechime, la selecția dosarelor făcându-se o triere în funcție de specializările postuniversitare și experiență.

Condițiile de participare la concurs, potrivit metodologiei:

Pregătirea profesională și experiența necesare executării operațiunilor specifice postului

Pregătirea de bază: studii universitare de licență absolvite cu diplomă, respectiv studii superioare de lungă durată, absolvite cu diplomă de licență

Pregătire complementară/managerială în domeniul de activitate al candidatului sau în sistemul de sănătate: cursuri de perfecționare/specializări/competențe/master/doctorat

Vechime în specialitate – minim 7 ani

Activitate desfășurată în funcții de conducere – minim 5 ani

Bibliografia pentru examen cuprinde 22 de legi, OUG, HG-uri și ordine de ministru, de la Legea sănătății și cea a achizițiilor publice, până la normele metodologice privind rambursarea și recuperarea celtuielilor reprezentând asistența medicală acordată în baza documentelor internaționale.

Pe una dintre paginile de socializare ale medicilor, există comentatori care atrag atenția că nici Vasile Ciurchea, președintele CNAS, nu a dat concurs pentru poziția ocupată, ci a fost numit (de premierul Victor Ponta, în iunie 2014).

Interimarul de la Casa de Asigurări de Sănătate București: 3,0 puncte din 100



Actualul președinte interimar al Casei de Asigurări de Sănătate București, Lucian Vasile Bara, a obținut doar 3,0 puncte la concurs.

Vasile Bara a fost numit interimar de Vasile Ciurchea și dorea să conducă această instituție cu buget de peste un miliard de euro.

CV-ul său arată o carieră cu traseu surprinzător: este medic și economist (diplome de licență), are un doctorat în medicină veterinară, a fost asistent universitar la Facultatea de Protecția Mediului de la Universitatea Oradea, a venit la București în 2014 pentru a fi consilier personal al ministrului Agriculturii Daniel Constantin. În același an s-a transferat la Casa Națională de Asigurări de Sănătate.

La CNAS, într-un an de zile a fost pe rând director adjunct și director plin în Direcția Generală Monitorizare, Control și Antifraud, respectiv Direcția Control și Monitorizare CAS și Furnizori.

Unul dintre contracandidații săi, Petru Armean, manager al Spitalului Clinic „Prof. Dr. Theodor Burghele” din Bucureşti și profesor universitar la Facultatea de Medicină Carol Davila, a obținut 8 puncte.